KOMISJONI MÄÄRUS (EL) 2022/2388,

7. detsember 2022,

millega muudetakse määrust (EÜ) nr 1881/2006 seoses perfluoroalküülühendite piirnormidega teatavates toiduainetes

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse nõukogu 8. veebruari 1993. aasta määrust (EMÜ) nr 315/93, milles sätestatakse ühenduse menetlused toidus sisalduvate saasteainete suhtes, (1) eriti selle artikli 2 lõiget 3,

ning arvestades järgmist:

(1) Komisjoni määruses (EÜ) nr 1881/2006 (2) on sätestatud teatavate saasteainete piirnormid toiduainetes.

(2) Perfluorooktaansulfoonhape (PFOS), perfluorooktaanhape (PFOA), perfluorononaanhape (PFNA) ja perfluoroheksaansulfoonhape (PFHxS) on perfluoroalküülühendid (PFAS), mida kasutatakse või kasutati paljudel kaubanduslikel ja tööstuslikel eesmärkidel. Nende laialdane kasutamine ning püsivus keskkonnas on tekitanud ulatusliku keskkonnasaaste. Toidu saastumine kõnealuste ainetega tuleneb peamiselt bioakumulatsioonist vee- ja maismaaorganismide toiduahelates ning peamine PFASiga kokkupuude toimub toidu kaudu. Kuid ka PFASe sisaldavate toiduga kokkupuutuvate materjalide kasutamine suurendab tõenäoliselt inimeste kokkupuudet nende ainetega.

(3) Euroopa Toiduohutusamet (edaspidi „toiduohutusamet“) võttis 9. juulil 2020 vastu arvamuse inimeste terviseriski kohta, mis on seotud perfluoroalküülühendite esinemisega toidus (3). Toiduohutusamet jõudis järeldusele, et PFOS, PFOA, PFNA ja PFHxS võivad avaldada mõju arengule, seerumis sisalduvale kolesteroolile, maksale ja immuunsüsteemile ning sünnikaalule. Toiduohutusamet pidas kõige kriitilisemaks toimet immuunsüsteemile ning määras PFOSi, PFOA, PFNA ja PFHxSi kui rühma summaarseks lubatud nädaladoosiks 4,4 ng 1 kg kehamassi kohta nädalas, mis on kogus, mille puhul ollakse kaitstud ka nende ainete muude mõjude eest. Arvamuses jõuti järeldusele, et murettekitavalt ületab osa Euroopa elanikkonna seas nende ainete saadavus lubatud nädaladoosi.

(4) Seepärast tuleks inimeste tervise kõrgetasemelise kaitse tagamiseks kehtestada nende ainete piirnormid toidus.

(5) Tuleks ette näha mõistlik ajavahemik, mille vältel toidukäitlejad saaksid kohaneda käesolevas määruses sätestatud piirnormidega.

(6) Kuna teatavatel käesoleva määrusega hõlmatud toiduainetel on pikk säilivusaeg, tuleks lubada jätkuvalt turustada toiduaineid, mis on seaduslikult turule viidud enne käesoleva määruse kohaldamise alguskuupäeva.

(7) Määrust (EÜ) nr 1881/2006 tuleks seepärast vastavalt muuta.

(8) Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 1881/2006 lisa muudetakse vastavalt käesoleva määruse lisale.

Artikkel 2 Lisas loetletud toiduained, mis on seaduslikult turule viidud enne 1. jaanuari 2023, võivad jääda turule kuni minimaalse säilimisaja või tarvitamise tähtaja lõpuni.

Artikkel 3 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 1. jaanuarist 2023.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 7. detsember 2022 Komisjoni nimel president Ursula VON DER LEYEN

(1) EÜT L 37, 13.2.1993, lk 1.

(2) Komisjoni 19. detsembri 2006. aasta määrus (EÜ) nr 1881/2006, millega sätestatakse teatavate saasteainete piirnormid toiduainetes (ELT L 364, 20.12.2006, lk 5).

(3) Toiduahelas olevaid saasteaineid käsitlev Euroopa Toiduohutusameti teaduskomisjon (CONTAM), „Scientific opinion on the risk to human health related to the presence of perfluoroalkyl substances in food“ (Teaduslik arvamus toidus sisalduvate perfluoroalküülühenditega seotud inimeste terviseriski kohta), EFSA Journal 2020, 18(9):6223, https://efsa.onlinelibrary.wiley.com/doi/full/10.2903/j.efsa.2020,6223.